钦定古今图书集成/明伦汇编/官常典/第451卷 > 度尚
## 钦定古今图书集成/明伦汇编/官常典/第451卷 > 度尚

按《后汉书》本传，“尚字博平，山阳湖陆人也。家贫，不修
学行，不为乡里所推举。积困穷，乃为宦者。同郡侯览
视田，得为郡上计吏。拜郎中，除上虞长。为政严峻，明
于发擿奸非，吏人谓之神明。迁文安令，遇时疾疫，糓
贵人饥，尚开仓廪给营救疾者，百姓蒙其济。时冀州
刺史朱穆行部，见尚，甚奇之。延熹五年，长沙、零陵贼”
合七八千人，自称“将军”，入桂阳、苍梧、南海、交阯，交阯
刺史及苍梧太守望风逃奔，二郡皆没。遣御史中丞
盛修募兵讨之，不能克。豫章艾县人六百馀人，应募
而不得赏直，怨恚遂反，焚烧长沙郡县，寇益阳，杀县
令，众渐盛。又遣谒者马睦督荆州刺史刘度击之，军
败，睦、度奔走。桓帝诏公卿举任代刘度者，尚书朱穆
举尚，自右校令擢为荆州刺史。尚躬率部曲，与同劳
逸，广募诸蛮夷，明设购赏，进击，大破之，降者数万人。
桂阳宿贼渠帅卜阳、潘鸿等，畏尚威烈，徙入山谷。尚
穷追数百里，遂入南海，破其三屯，多获珍宝。而阳、鸿
等党众犹盛，尚欲击之，而士卒骄富，莫有斗志。尚计：
“缓之则不战，逼之必”逃亡。乃宣言：“卜阳、潘鸿，作贼十
年，习于攻守，今兵寡少，未易可进，当须诸郡所发悉
至，尔乃并力攻之。”申令军中，恣听射猎，兵士喜悦，大
小皆相与从禽。尚乃密使所亲客潜焚其营，珍积皆
尽。猎者来还，莫不涕泣。尚人人慰劳，深自咎责，因曰：
“卜阳等财宝足富数世，诸卿但不并力耳。所亡少少，
何足介意！”众闻，咸愤踊，尚敕令秣马蓐食，明旦，径赴
贼屯。阳鸿等自以深固，不复设备，吏士乘锐，遂大破
平之。尚出兵三年，群寇悉定。七年，封右乡侯，迁桂阳
太守。明年，征还京师。时荆州兵朱盖等征戍役久，财
赏不赡，忿恚复作乱，与桂阳贼胡兰等三千馀人复
攻桂阳，焚烧郡县。太守任引弃城走，贼众遂至数万。
转攻零陵，太守陈球固守拒之。于是以尚为中郎将，
将幽、冀、黎阳、乌桓步骑二万六千人救球。又与长沙
太守抗徐等发诸郡兵并埶讨击，大破之，斩兰等首
三千五百级，馀贼走苍梧。诏赐尚钱百万，馀人各有
差。时抗徐与尚俱为名将，数有功。徐字伯徐，丹阳人，
乡邦称其胆智。初试守宣城长，悉移深林远薮椎髻
鸟语之人置于县下，由是境内无复盗贼。后为中郎
将宗资别部司马，击大山贼公孙举等，破平之，斩首
三千馀级。封乌程东乡侯，五百户，迁大山都尉，寇盗
望风奔亡。及在长沙，宿贼皆平，卒于官。桓帝下诏追
增封徐五百户，并前千户。复以尚为荆州刺史。尚见
胡兰馀党南走苍梧，惧为已负，乃伪上言“苍梧贼入
荆州界。”于是征交阯刺史张磐下廷尉。辞状未正，会
赦见原。磐不肯出狱，方更牢持械节。狱吏谓磐曰：“天
恩旷然，而君不出，何也？”磐因自列曰：“前长沙贼胡兰
作难荆州，馀党散入交阯，磐身膺甲胄，涉危履险，讨
击凶患，斩殄渠帅，馀烬鸟窜冒遁，还奔荆州。刺史度
尚，惧磐先言，怖畏罪戾，伏奏见诬。磐备位方伯，为国
爪牙，而为尚所枉，受罪牢狱。夫事有虚实，法有是非，
磐实不辜，赦无所除，如忍以苟免，永受侵辱之耻，生
为恶吏，死为敝鬼。乞传尚诣廷尉，面对曲直，足明真
伪。尚不征者，磐埋骨牢槛，终不虚出，望尘受枉。”廷尉
以其状上。诏书征尚到廷尉，辞穷受罪，以先有功得
原。磐字子石，丹阳人。以清白称，终于庐江太守。尚后
为辽东太守数月，鲜卑率兵攻尚，与战，破之，边方惮
畏。年五十，延熹九年卒于官。